कोरोना व्हायरस : हायड्रॉक्सिक्लोरोक्विनमुळे (HCQ) धारावीत कोरोनाच्या संसर्गाला आळा बसेल?\nमुंबईत कोरोनाग्रस्त रुग्णांच्या वाढत्या संख्येवर नियंत्रण मिळवण्यासाठी आरोग्य विभागाने लक्ष केंद्रीत केलं आहे. मात्र, सर्वात मोठं आव्हान आहे, कोरोना व्हायरसचा संसर्ग मुंबईच्या झोपडपट्यांमध्ये पसरण्यापासून रोखण्याचं. यासाठी आरोग्य विभागाने एक महत्वाकांक्षी योजना आखली आहे.

सरकारने धारावी, वरळी-कोळीवाडा आणि जिजामाता नगर या परिसरात प्रतिबंधात्मक उपाय म्हणून 'हायड्रोक्सिक्लोरोक्विन’ (HCQ) हे औषध रहिवाशांना देण्याचा निर्णय घेतलाय. पुढील आठवड्यात रहिवाशांना हे औषध देण्यात येईल. 

राज्य सरकारची योजना

या योजनेबाबत माहिती देताना आरोग्यमंत्री राजेश टोपेंनी म्हटलं, “तज्ज्ञ डॉक्टरांच्या समितीने केलेल्या शिफारसीनुसार मुंबईत प्रतिबंधात्मक योजना आणि कोरोनाची व्याप्ती रोखण्यासाठी धारावी, वरळी-कोळीवाडा आणि जिजामाता नगर परिसरात दोन लाख लोकांना  'हायड्रोक्सिक्लोरोक्वीन’ औषध देण्याचा निर्णय घेण्यात आला आहे.  हे औषध 15 वर्षाखालील मुलं, हृदय आणि यकृतासंबंधी आजार असलेल्यांना दिलं जाणार नाही.”

“या औषधामुळे रुग्ण संख्येत घट होईल. आजाराचा संसर्ग आणि संभाव्य गुंतागुंत कमी होईल. रुग्णांचा मृत्यूदर कमी होण्यास मदत होईल. राज्य आणि केंद्राच्या संयुक्त समितीने हा निर्णय घेतला आहे,” असंही ते पुढे म्हणाले. 

मात्र या मलेरिया प्रतिबंधक औषधाचा कोरोनाविरोधात फायदा होतो का, या प्रश्नाचं उत्तर शोधण्याचा प्रयत्न केला.  

'HCQचा फायदा होतो याचा पुरावा आहे का?

महाराष्ट्र मेडिकल काउंसिलचे अध्यक्ष डॉ. शिवकुमार उत्तुरे म्हणतात, “कोव्हिड-19 आजाराबाबत कोणालाच जास्त माहिती नाही. कोव्हिड-19, तीन ते चार महिने फक्त जुना आजार आहे. HCQचा प्रतिबंधात्मक म्हणून फायदा होईल का याबाबतही संशोधन झालेलं नाही. त्यामुळे याचा फायदा होईल किंवा नाही हे कोणीच ठामपणे सांगू शकत नाही. मात्र प्रतिबंधात्मक उपाय म्हणून जे शक्य आहे, ते आपण केलं पाहिजे.”  

तज्ज्ञांच्या मते, धारावीसारख्या दाटीवाटीच्या परिसरात कोरोनाविरुद्धची लढाई जिंकायची असेल तर या औषधाचा वापर करून पाहाणं अयोग्य नाही.

याबाबत बोलताना इंडियन कॉलेज ऑफ फिजिशिअनचे डीन डॉ. शशांक जोशींनी म्हटलं, “धारावीसारख्या दाटीवाटीच्या परिसरात फिजिकल डिस्टंसिंग शक्य नाही. मग अशा परिस्थितीत या रहिवाशांना वाऱ्यावर सोडून देणार का? 'हायड्रोक्सिक्लोरोक्वीन’ औषधाच्या वापरामुळे कोव्हिड-19 व्हायरस नष्ट होतो याचा पुरावा नाही. पण, संशोधनातून...\n\ntl;dr:
मुंबईत दिवसेंदिवस वाढणारे रुग्ण आणि होणारे मृत्यू यामुळे राज्य सरकार आणि पालिकेची चिंता वाढलीये. राज्यातील 65 टक्क्यांहून अधिक रुग्ण एकट्या मुंबईत आहेत आणि इतर भागात ही संख्या कमी अधिक प्रमाणात वाढते आहे.